Hieroja voi käyttää erilaisia fysikaalisia hoitoja, kuten kylmä- tai lämpöhoitoja sekä TENS-sähköhoitoa esihoitona tai hieronnan yhteydessä, asiakkaan tarpeiden ja ongelmien mukaan.
Nämä tarpeet kartoitetaan alkuhaastattelun ja -tutkimusten yhteydessä, jolloin hieroja ehdottaa parhaaksi katsomaansa hoitoa.
Lämpö rentouttaa lihaksia ja parantaa niiden elastisuutta, lievittää kipua ja vilkastuttaa verenkiertoa sekä kudoksen aineenvaihduntaa paikallisesti. Lämmöllä on myös rentouttava ja rauhoittava vaikutus. Pintalämpöhoitoa käytetään yleensä esihoitona kireille, kipeille ja jännittyneille lihaksille sekä rentoutus tarkoituksessa.
Lämpöhoitoa ei käytetä mm. tuoreen vamman hoidossa, tulehduksellisissa tiloissa, jos asiakkaalla on vakava sydän- tai verisuonitauti. Hieroja päättää viime kädessä voidaanko hoitoa toteuttaa, joten epäselvissä tapauksissa kannattaakin kysyä jo aikaa varatessa pintalämpöhoidon soveltuvuudesta.
Fysikaalisena hoitona käytettävä kylmähoito vähentää hoidettavan alueen verenkiertoa ja hidastaa kudoksen aineenvaihduntaa sekä ”puuduttaa” alueen tuntohermoja, joten sillä on kipua ja turvotusta lievittävä vaikutus.
Kylmäpakkauksella voidaan hoitaa myös kuumottavaa tai tulehtunutta lihasta ja jänteitä. Kylmähoitoa käytetäänkin yleisesti tuoreiden vammojen, sekä ärtyneiden lihasten hoidossa. Kylmähoitoa annetaan yleensä ohueen kankaaseen käärityllä kylmäpakkauksella tai jääpalalla noin 15-20 minuutin ajan. Hoidettavaa aluetta ja asiakkaan tuntemuksia tarkkaillaan hoidon aikana.
TENS-hoito soveltuu hyvin monenlaisien akuuttien ja kroonisten kiputilojen hoitoon. TENS-laitetta on helppo käyttää ja niitä on saatavilla edulliseen hintaan kotikäyttöönkin.